O‘zbekiston Respublikasi qishloq xo‘jaligi vaziri J. Xodjayevning “O‘zbekiston Respublikasi qishloq xo‘jaligini rivojlantirishning 2020 — 2030-yillarga mo‘ljallangan strategiyasida belgilangan vazifalarni 2020-yilda amalga oshirishga oid chora-tadbir

O‘zbekiston Respublikasi qishloq xo‘jaligi vaziri J. Xodjayevning “O‘zbekiston Respublikasi qishloq xo‘jaligini rivojlantirishning 2020 — 2030-yillarga mo‘ljallangan strategiyasida belgilangan vazifalarni 2020-yilda amalga oshirishga oid chora-tadbirlar dasturining ijrosi bo‘yicha amalga oshirilayotgan ishlar to‘g‘risida”gi axborotini eshitib, O‘zbekiston Respublikasi Oliy Majlisi Qonunchilik palatasi ta’kidlaydiki, qishloq xo‘jaligini rivojlantirishga mo‘ljallangan mazkur Strategiya sohani tubdan isloh qilishga yo‘naltirilgan, yangi istiqbolda amalga oshirilishi rejalashtirilgan yaxlit konseptual hujjatligi bilan ahamiyatlidir. 
 Strategiyadagi ustuvor yo‘nalishlarga muvofiq qishloq xo‘jaligi sohasida davlat boshqaruvi tizimini takomillashtirish, bozor munosabatlarini keng joriy qilish, aholining oziq-ovqat xavfsizligini ta’minlash, sohaga investitsiyalarni keng jalb etish, qishloq xo‘jaligi va oziq-ovqat tarmog‘ining raqobatbardoshligini oshirishga oid 9 ta ustuvor yo‘nalish belgilab olingan. Ularning amalga oshirilishi asnosida yangi xo‘jalik yurituvchi subyektlar ish boshlashiga zamin yaratildi. 
 Xususan, xo‘jalik yuritishning zamonaviy uslublari va ilg‘or shakllari, jumladan turli ixtisoslashuvdagi klastyerlar, qishloq xo‘jaligi birlashmalarini (kooperatsiya) tashkil etish va rivojlantirish bo‘yicha tegishli chora-tadbirlar ko‘rilganligi natijasida 77 ta paxta-to‘qimachilik klasteri faoliyati yo‘lga qo‘yildi. Meva-sabzavotchilik klastyerlari soni esa 66 taga yetkazilib, ularga 19 ming gektar yer maydoni ajratildi. 
 Respublikaning 8 ta ixtisoslashgan tumanida 41 ta meva-sabzavotchilik yo‘nalishidagi qishloq xo‘jaligi kooperatsiyasi tashkil etildi va ular mahsulot ishlab chiqara boshladi. Birgina meva-sabzavotchilikni rivojlantirish uchun 7 ta loyiha doirasida qiymati 381,7 mln. dollarga teng xorijiy investitsiyalar o‘zlashtirildi.
 O‘zbekiston Respublikasi qishloq xo‘jaligini rivojlantirishning 2020 — 2030-yillarga mo‘ljallangan strategiyasida belgilangan vazifalarni 2020-yilda amalga oshirish bo‘yicha chora-tadbirlar dasturining (bundan buyon matnda — Chora-tadbirlar dasturi deb yuritiladi) ijrosini ta’minlash yuzasidan muayyan ishlar amalga oshirildi. 
 Jumladan, paxta xomashyosi va boshoqli don yetishtirishda band bo‘lmagan maydonlarda tuproq-iqlim sharoitlari va bozor konyunkturasidan kelib chiqqan holda tumanlarni bosqichma-bosqich ixtisoslashtirish tizimi joriy etilmoqda. 
 2020-yilda paxta xomashyosi va boshoqli don hosili yetishtirish xarajatlarini moliyalashtirish uchun ajratiladigan kredit foizi Markaziy bankning qayta moliyalashtirish stavkasining 50 foizi miqdorida (shundan 2,0 foizi bank marjasini tashkil etadi) belgilandi. 
 Tuproqni tahlil qilishning mobil laboratoriyalari faoliyatini kengaytirish orqali tuproq-iqlim sharoitlaridan kelib chiqqan holda o‘g‘itdan foydalanishning samarali amaliyotini joriy etish, tuproq unumdorligini saqlash va oshirish choralari ko‘rilmoqda.
 Eksport bozorlari, savdo rejimlari, savdoni moliyalashtirish hamda qishloq xo‘jaligi mahsulotlari bozori bo‘yicha ma’lumotlarni qamrab olgan tashqi iqtisodiy ma’lumotlar portali (o‘zbek, rus va ingliz tillarda) ishga tushirildi. 
 Shu bilan birga, Chora-tadbirlar dasturiga muvofiq joriy yilning I choragida amalga oshirilishi belgilangan 14 ta banddan 4 tasi (28,5 foiz) to‘liq bajarilmagan. Shuningdek ayrim bandlar muddatidan kechikib ijro etilgan.
 Xususan, Chora-tadbirlar dasturida belgilangan qishloq xo‘jaligi mahsulotlari ishlab chiqaruvchilarni davlat tomonidan moliyaviy qo‘llab-quvvatlash mexanizmlarini takomillashtirishga qaratilgan normativ-huquqiy hujjat loyihasi bugungi kunga qadar oxiriga yetkazilmagan (16-band).
 Qishloq xo‘jaligiga mo‘ljallangan yerlarni hisobga olishning kadastr tizimini takomillashtirish, ko‘chmas mulkka egalik huquqini hisobga olish tizimi bilan yagona axborotlashtirilgan tizimga ulanishni ta’minlash bo‘yicha joriy yilning 1-apreliga qadar kompleks chora-tadbirlar ishlab chiqilishi belgilangan bo‘lib, amalda u ham yakuniga yetkazilmay qolgan (19-band).
 Shuningdek boshoqli don ekinlari bilan band bo‘lmagan yer maydonlarida tuproq-iqlim sharoitlari va bozor konyunkturasidan kelib chiqqan holda tumanlarni bosqichma-bosqich ixtisoslashtirish tizimini joriy etish bo‘yicha boshlangan ishlarni yakuniga yetkazish talab etiladi.
 Yuqoridagilardan kelib chiqib, “Parlament nazorati to‘g‘risida”gi O‘zbekiston Respublikasi Qonunining 10-moddasiga muvofiq O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi qishloq xo‘jaligi vaziri J. Xodjayevning “O‘zbekiston Respublikasi qishloq xo‘jaligini rivojlantirishning 2020 — 2030-yillarga mo‘ljallangan strategiyasida belgilangan vazifalarni 2020-yilda amalga oshirishga oid chora-tadbirlar dasturining ijrosi bo‘yicha amalga oshirilayotgan ishlar to‘g‘risida”gi axboroti ma’lumot uchun qabul qilinsin. 
 2. O‘zbekiston Respublikasi qishloq xo‘jaligi vaziri J. Xodjayev:
 Chora-tadbirlar dasturida belgilangan muddatlarda bajarilmagan bandlarning kechikish sabablarini tahlil qilgan holda, ularning ijrosini ta’minlash, xususan, normativ-huquqiy hujjatlar qabul qilinishini tezlashtirish choralarini ko‘rsin;
 boshoqli don ekinlari bilan band bo‘lmagan yer maydonlarida tuproq-iqlim sharoitlari va bozor konyunkturasidan kelib chiqqan holda tumanlarni bosqichma-bosqich ixtisoslashtirish tizimini joriy etish ishlarini yakuniga yetkazsin;
 Chora-tadbirlar dasturida nazarda tutilgan normativ-huquqiy hujjatlar loyihalarini tayyorlash, tegishli vazirlik va idoralar bilan kelishish hamda ularning belgilangan tartibda qabul qilinishi bilan bog‘liq vazifalarning ijrosini so‘zsiz ta’minlashga alohida e’tibor qaratsin;
 ushbu Qarorning ijrosi bo‘yicha joriy yilning 20-iyun kuniga qadar O‘zbekiston Respublikasi Oliy Majlisi Qonunchilik palatasiga axborot taqdim etsin.
 3. O‘zbekiston Respublikasi Oliy Majlisi Qonunchilik palatasining Agrar va suv xo‘jaligi masalalari qo‘mitasi:
 Chora-tadbirlar dasturida ijrosi to‘liq ta’minlanmagan bandlarning bajarilishi ustidan parlament nazoratini o‘rnatsin;
 Strategiya doirasida qishloq xo‘jaligini isloh qilish bo‘yicha amalga oshirilayotgan chora-tadbirlarning mohiyati va ahamiyatini keng jamoatchilikka yetkazish ishlarini tashkil etsin.
 4. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining o‘rinbosari A. Xaitov zimmasiga yuklatilsin.
 5. Ushbu qaror qabul qilingan kundan e’tiboran kuchga kiradi.